次韵酬郭承禧
作者：廖行之
朝代：宋

paragraphs: 黄鐘大呂非常器，清廟陳之乃其地。
胡爲小用噎寸莛，猶遣咸韶有遺事。
君才棲枳今何時，天意似欲昌吾詩。
西山正爾朝氣爽，左手好在霜螯持。
連牆顧我勞相過，徙舍羨君安宴坐。
春蘭秋菊借芬馨，蚯蚓蒼蠅許賡和。
彌明出語如笑嬉，喜悲思苦那能奇。
便須起敬拜牀下，敢問所學真誰師。